LHKยิ้มออก‘ปีนี้โต20%’ลูกค้าฟื้นเร็ว
โลหะกิจฯ ดีเกินคาด ปรับเป้ารายได้ปีนี้โต 20% ตั้งงบลงทุน 130 ล้านบาท
1 มิ.ย. 2555

โลหะกิจฯ ดีเกินคาด ปรับเป้ารายได้ปีนี้โต 20% ตั้งงบลงทุน 130 ล้านบาท
นายประสาน อัครพงศ์พิศักดิ์ กรรมการผู้จัดการ บริษัท โลหะกิจ เม็ททอล (LHK) เปิดเผยว่า บริษัทเตรียมปรับเพิ่มเป้ารายได้งวดปี 2555/2556 (เม.ย. 2555-มี.ค. 2556) เป็นเติบโต 20% จากเดิมที่คาดว่าจะเติบโตเพียง 10-15% จากปีก่อนมีรายได้ 2,300 ล้านบาท หลังจากอุตสาหกรรมยานยนต์กลับมาฟื้นตัวได้ดีเกินคาด ขณะที่อุตสาหกรรมเครื่องใช้ไฟฟ้าและอาหารก็มีการเติบโตอย่างต่อเนื่อง
บริษัทคาดว่างวดไตรมาสแรกปี 2555 (เม.ย.-มิ.ย. 2555) จะสูงกว่าช่วงเดียวกันของปี 2554 ที่ได้รับผลกระทบจากปัญหาน้ำท่วม 
ดังนั้น ในปีนี้บริษัทตั้งงบลงทุน 120-130 ล้านบาท โดยใช้ในการลงทุนซื้อเครื่องตัดและเครื่องดัดสเตนเลสเพิ่ม 70-80 ล้านบาท และอีก 50 ล้านบาท จะใช้ในการซื้อเครื่องแปรรูปอะลูมิเนียม 
การร่วมลงทุนกับพันธมิตรที่อินเดียนั้น นายประสาน กล่าวว่า ยังอยู่ระหว่างการเจรจาเรื่องสัดส่วนการถือหุ้นที่ยังไม่ลงตัว เนื่องจากบริษัทต้องการเป็นผู้ถือหุ้นใหญ่ แต่หากไม่สามารถตกลงกันได้ก็ไม่ได้ส่งผลเสียใดๆ กับบริษัท 
กรณีที่บริษัท Mory Industries Inc. ของญี่ปุ่นสนใจที่จะเข้ามาถือหุ้นในบริษัทย่อย คือ บริษัท ออโต้ เม็ททอล เพิ่มเป็น 49% จากปัจจุบันถืออยู่ 40% นั้น คาดว่าจะได้ข้อสรุปภายในปีนี้
ด้านราคาหุ้น LHK ปิดที่ 2.8 บาท เพิ่มขึ้น 0.02 บาท มูลค่าซื้อขายเบาบางไม่ถึง 1 ล้านบาท 
ผลประกอบการในปีก่อนสิ้นสุดวันที่ 31 มี.ค. 2555 มีกำไรสุทธิ 96.72 ล้านบาท หรือหุ้นละ 0.30 บาท ลดลง 30.47% เทียบปีก่อนกำไรสุทธิ 139.11 ล้านบาท กำไรหุ้นละ 0.43 บาท